section_heading: Biografija
paragraph_text: Louis Couperus rodio se u Den Haagu kao najmlađe od jedanaestero djece. Njegovi roditelji živjeli su na Mauritskade 11 (danas 43), pored kasarne Oranje. Njegov otac bio je John Ricus Couperus, umirovljeni savjetnik u ondašnjoj Nizozemskoj Indiji, a majka Catharina Geertruida Reynst. Louis Marie Anne Couperus dobio je ime po svoje tri sestre koje su prije njegovog rođenja umrle. Godine 1872. sa svojim roditeljima odlazi u Bataviju (današnju Jakartu), gdje su živjeli na imanju Tjicoppo u Buitenzorgu. Pisac se vraća u Nizozemsku 1878. Roditelji mu nakon povratka žive u Nassaukade 4 (poslije preimenovan u Trg Nassau).